LT Europos Sąjungos oficialusis leidinys L 219/5

KOMISIJOS REGLAMENTAS (ES) Nr. 744/2012

2012 m. rugpjūčio 16 d.

kuriuo dėl didžiausios leidžiamosios arseno, fluoro, švino, gyvsidabrio, endosulfano, dioksino, Ambrosia spp., diklazurilo ir natrio lazalocido A koncentracijos ir dioksinų lygio, kurį pasiekus imamasi veiksmų, iš dalies keičiami Europos Parlamento ir Tarybos direktyvos 2002/32/EB I ir II priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2002 m. gegužės 7 d. Europos Parlamento ir Tarybos direktyvą 2002/32/EB dėl nepageidaujamų medžiagų gyvūnų pašaruose (1), ypač į jos 8 straipsnio 1 dalį,

kadangi:

(1) Direktyvoje 2002/32/EB nustatyta, kad draudžiama naudoti gyvūnų pašarams skirtus produktus, kuriuose esančių nepageidaujamų medžiagų koncentracija viršija tos direktyvos I priede nustatytą didžiausią leidžiamąją koncentraciją. Direktyvos II priede nustatytas lygis, kurį pasiekus reikia atlikti tyrimus, jeigu padidėja šių medžiagų koncentracija;

(2) buvo nustatyta arseno, fluoro, švino ir gyvsidabrio padidinta didžiausia koncentracija, leidžiama pašarinėje žaliavoje kalcio karbonate ir arseno ir fluoro padidinta didžiausia koncentracija, leidžiama pašarinėje žaliavoje magnio okside, bet nebuvo nustatyta tokia koncentracija, leidžiama pašarinėse žaliavose kalcio ir magnio karbonate, natūraliame kalcio karbonato ir magnio karbonato mišinyje. Siekiant nuoseklumo tikslinga suderinti arseno, fluoro, švino ir gyvsidabrio didžiausią koncentraciją, leidžiamą pašarinėje žaliavoje kalcio ir magnio karbonate, su nustatyta didžiausia koncentracija, leidžiama kalcio karbonate;

(3) Europos maisto ir saugos tarnyba (EFSA) savo mokslinėje nuomonėje dėl maisto priedo divario trihidroksichlorido (tribazio vario chlorido, TBCC) saugos ir veiksmingumo (2) padarė išvadą, kad būtų tikslinga nustatyti tokią didžiausią arseno koncentraciją, leidžiamą šiame priede, kuri būtų tokia pati, kaip ir didžiausia arseno koncentracija, leidžiama vario sulfate pentahidrate ir vario karbonate. Tikslinga pakeisti didžiausią arseno koncentraciją, leidžiamą divario trihidroksichloride;

(4) didelę dalį tam tikrų kombinuotųjų pašarų, skirtų gyvūnams augintiniams, sudaro pašarinės žaliavos žuvys, kiti vandens gyvūnai ir iš jų gauti produktai ir (arba) jūrinių dumblių miltai. Šiose pašarinėse žaliavose yra didelė leidžiamoji suminio arseno koncentracija. Tačiau šiose pašarinėse žaliavose esantis arsenas daugiausia yra organinės kilmės – tokio pavidalo jis yra mažiau toksiškas. Todėl tikslinga pakeisti didžiausią arseno koncentraciją, leidžiamą gyvūnams augintiniams skirtuose pašarų papilduose ir visaverčiuose pašaruose, kuriuose yra žuvų, kitų vandens gyvūnų ir iš jų gautų produktų ir (arba) jūrinių dumblių miltų;

(5) du ceolitų mineralai natrolitas ir klinoptilolitas yra veikliosios medžiagos, sudarančios natrolitą-fonolitą (E566) ir vulkaninės kilmės klinoptilolitą (E567). Todėl tikslinga, kad būtų taikoma tokia pati natrolite-fonolite (E566) ir vulkaninės kilmės klinoptilolite (E567) leidžiama didžiausia švino koncentracija;

(6) siekiant tvariau auginti lašišažuves, augaliniai aliejai palaipsniui naudojami kaip žuvų taukų pakaitalai. Pradėjus naudoti šiuos pakaitalus jūros aplinka taptų tvaresnė, tačiau kai kuriais atvejais tai neįmanoma, nes žuvims skirtuose visaverčiuose pašaruose leidžiama labai maža endosulfano koncentracija. Komisijos prašymu Europos maisto ir saugos tarnyba (EFSA) parengė mokslinę nuomonę. Ataskaitoje dėl endosulfano oralinio toksiškumo žuvims (3) EFSA nurodė, kad nebuvo pastebėta reikšmingesnio neigiamo poveikio žuvims (atlantinėms lašišoms), šeriamoms aptvaruose atviroje jūrose pašarais, kuriuose endosulfano koncentracija siekė iki 0,1 mg/kg, ir buvo pastebėtas nedidelis neigiamas poveikis lašišoms, šeriamoms talpyklose pašarais, kuriuose esanti koncentracija viršijo šiuo metu taikomą didžiausią leidžiamąją koncentraciją. Iš mažos apimties tyrimo yra tam tikrų duomenų apie neigiamą poveikį nilinėms tilapijoms, šeriamoms talpyklose pašarais, kuriuose yra endosulfano. Todėl tikslinga pasiūlyti padidintą didžiausią endosulfano koncentraciją, leidžiamą lašišažuvėms skirtuose visaverčiuose pašaruose, kad žuvys būtų auginamos vis tvariau nesukeliant pavojaus žuvų sveikatai ir žmonių sveikatai;

(7) naujausi duomenys rodo, kad vėžiagyvių miltuose, kurie kaip šalutinis produktas susidaro maisto produktų gamybos metu ir kurie daugiausia naudojami dekoratyvinėms žuvims skirtuose pašaruose (jų kiekis pašaruose įvairuoja nuo 1 % iki 3 %), esančio dioksino koncentracija yra didesnė už šiuo metų taikomą didžiausią leidžiamąją koncentraciją. Siekiant sudaryti sąlygas šiuos miltus naudoti pašaruose ir siekiant sumažinti maisto atliekų kiekį nesukeliant pavojaus gyvūnų ir žmonių sveikatai, tikslinga šiek tiek padidinti didžiausią dioksino koncentraciją, leidžiamą vėžiagyvių miltuose;

(8) Direktyva 2002/32/EB siekiama, kad Ambrosia spp. gyvybingos sėklos neplistų aplinkoje. Kadangi malant arba smulkinant sėklas jos tampa nebedaigios, prieš malant ar smulkinant grūdus ir sėklas, tarp kurių esančių Ambrosia spp. sėklų kiekis neatitinka reikalavimų, jų nebūtina išvalyti su sąlyga, kad imamasi prevencinių priemonių, kad transportavimo, laikymo ir apdorojimo metu Ambrosia spp. sėklos neišplistų aplinkoje;

(9) turėtų būti atlikti pakeitimai, kad būtų atsižvelgta į neseniai suteiktus leidimus naudoti kokcidiostatus diklazurilą ir natrio lazalocidą A, kaip nustatyta 2011 m. vasario 23 d. Komisijos reglamente (ES) Nr. 169/2011 dėl leidimo naudoti diklazurilą kaip perlinių vištų lesalų priedą (leidimo turėtojas Janssen Pharmaceutica N.V.) (4), 2011 m. rugsėjo 5 d. Komisijos įgyvendinimo reglamente (ES) Nr. 888/2011, kuriuo dėl leidimo naudoti diklazurilą kaip pašarų priedą mėsiniams kalakutams (leidimo turėtojas „Janssen Pharmaceutica N.V.“) iš dalies keičiamas Reglamentas (EB) Nr. 2430/1999 (5) ir 2011 m. rugsėjo 7 d. Komisijos įgyvendinimo reglamente (ES) Nr. 900/2011 dėl leidimo natrio lazalocidą A naudoti kaip fazanams, perlinėms vištoms, putpelėms ir kurapkoms, išskyrus dedeklinius paukščius, skirtą pašarų priedą (leidimo turėtojas – „Alpharma (Belgium) BVBA“) (6);

(10) kadangi siūloma padidinti didžiausią dioksino koncentraciją, leidžiamą vėžiagyvių miltuose, taip pat tikslinga atitinkamai padidinti Direktyvos 2002/32/EB II priede vėžiagyvių miltams nustatytą lygį, kurį pasiekus imamasi veiksmų;

(11) šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir joms neprieštarauja nei Europos Parlamentas, nei Taryba,

PRIĖMĖ ŠĮ REGLAMENTĄ:

1 straipsnis

Direktyvos 2002/32/EB I ir II priedai iš dalies keičiami pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2012 m. rugpjūčio 16 d. Komisijos vardu Pirmininkas José Manuel BARROSO

(1) OL L 140, 2002 5 30, p. 10.

(2) Pašaruose naudojamų priedų, produktų arba medžiagų EFSA specialistų grupė (FEEDAP); Scientific Opinion on safety and efficacy of di copper chloride tri hydroxide (tribasic copper chloride, TBCC) as feed additive for all species. EFSA Journal 2011;9(9):2355. [18 pp.] doi:10.2903/j.efsa.2011.2355. Adresas internete: www.efsa.europa.eu/efsajournal.

(3) EFSA Journal 2011;9(4):2131. Adresas internete: www.efsa.europa.eu/efsajournal.

(4) OL L 49, 2011 2 24, p. 6.

(5) OL L 229, 2011 9 6, p. 9.

(6) OL L 231, 2011 9 8, p. 15.